## Rješenje Ustavnog suda Republike Hrvatske broj: U-IIIB-48/2008 od 29. svibnja 2008.

### NN 70/2008 (18.6.2008.), Rješenje Ustavnog suda Republike Hrvatske broj: U-IIIB-48/2008 od 29. svibnja 2008.

# USTAVNI SUD REPUBLIKE HRVATSKE

**2359**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Ivan Matija, predsjednik
Vijeća, te sutkinje Snježana Bagić i Nevenka Šernhorst, članice Vijeća,
rješavajući o ustavnoj tužbi koju je podnijela A. M., koju zastupa I. B.,
odvjetnica u Z., na sjednici održanoj 29. svibnja 2008. godine, jednoglasno je
donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

```
Obrazloženje
```

1. Podnositeljica je podnijela ustavnu tužbu na temelju članka 63. stavka 1.
Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
ističući da su joj rješenjem Općinskog suda u Zadru, broj: R1-309/06 od 12.
studenoga 2007. grubo povrijeđena ustavna prava zajamčena člancima 29. stavkom
1. i 35. Ustava Republike Hrvatske.
Osporenim rješenjem Općinskog suda u Zadru odbijen je podnositeljičin prijedlog
za određivanje susreta i druženja s njezinim malodobnim djetetom.
Predlaže usvajanje ustavne tužbe i ukidanje osporenog rješenja.

*Pretpostavke za postupanje Ustavnog suda prestale su postojati.*

2. Članak 63. stavak 1. Ustavnog zakona propisuje:
*Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju (...) kad se osporenim pojedinačnim aktom grubo vrijeđaju
ustavna prava, a potpuno je razvidno da bi nepokretanjem ustavnosudskog postupka
za podnositelja ustavne tužbe mogle nastati teške i nepopravljive posljedice.*
3. Uvidom u spis Općinskog suda u Zadru, Ustavni sud je u utvrdio da je protiv
rješenja Općinskog suda u Zadru, broj: R1-309/06 od 12. studenoga 2007.,
podnositeljica izjavila žalbu.
Rješenjem broj: Gž-207/08 od 28. ožujka 2008. Županijski sud u Zadru odbio je
podnositeljičinu žalbu i potvrdio točku I. osporenog prvostupanjskog rješenja,
dok je točku II. osporenog rješenja (odluku o troškovima postupka) preinačio.
4. Prema članku 32. Ustavnog zakona, Ustavni sud će rješenjem odbaciti ustavnu
tužbu kad ne postoje pretpostavke za odlučivanje o biti stvari.
5. Budući da je sud drugog stupnja donio odluku u pravnoj stvari podnositeljice
ustavne tužbe, čime je u konkretnom slučaju iscrpljen pravni put, Ustavni sud
utvrđuje da su prestale postojati pretpostavke za odlučivanje o biti stvari
povodom podnositeljičine ustavne tužbe, podnesene na temelju članka 63. stavka
1. Ustavnog zakona.
6. Slijedom navedenog, na temelju članka 32. Ustavnog zakona, riješeno je kao u
točki I. izreke ovog rješenja.
7. Objava rješenja (točka II. izreke) temelji se na odredbama članka 29.
Ustavnog zakona.

Broj: U-IIIB-48/2008
Zagreb, 29. svibnja 2008.

USTAVNI SUD REPUBLIKE HRVATSKE
Predsjednik Vijeća
**mr. sc. Ivan Matija**, v. r.

Rješenje, NN 70/2008-2359
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)